ToekomsVenster: Hy stel nooit teleur(Foto: Alex Perez/Unsplash) Ek wil die Here loof! Here my God, U is baie groot, U is beklee met koninklike luister, U is met ‘n kleed van lig omhul. – Psalm 104:1-2 Die tyd is gevaarlik, onseker, spanningsvol en gelaai met innerlike konflik. Dit opsigself is te verstane, immers, ons woon in ŉ buitegewone tyd. Meer as 100 miljoen mense wêreldwyd het reeds die Covid-19-virus opgedoen. Die pandemie is nie meer ver nie, dis naby, ja, vir baie van ons het mense in ons familie, vriende, kollegiale en geloofskringe siek geword. Covid-19 is nie ŉ teoretiese bedreiging nie, dit is ŉ ongenaakbare monster wat niks en niemand ontsien nie. Hoe bly ŉ mens gefokus, gelowig en gemotiveerd in so ŉ tyd? Verskoon die Engels maar daar is ŉ pragtige liedjie wat sê: Turn your eyes upon Jesus Look full in His wonderful face And the things of this world will grow strangely dim In the light of His glory and grace. Die Bybel sê fokus jou aandag by God en sy onverbloemde en oorvloedige genade. Moenie vasval in aardse realiteite nie. Neem daarvan kennis, tref al die voorsorg wat jy kan en leef met jou oë op die volmaakte heerlikheid van God. Rig julle gedagtes op die dinge wat daarbo is, nie op die dinge wat op die aarde is nie, 3want julle het gesterwe, en julle lewe is saam met Christus verborge in God. – Kol 3:2 Verder, broers, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig. – Fil. 4:8 Dit is presies wat hierdie Psalm by ons wil tuisbring. Bevestig luidkeels weer jou geloofsvertroue in die God van die Bybel. Hy stel nooit teleur nie.